Orijentalna kratkodlaka mačka
Orijentalna kratkodlaka mačka je kratkodlaka pasmina domaće mačke.

Porijeklo 

Orijentalna kratkodlaka pasmina nastala je sredinom 20.stoljeća u Velikoj Britaniji.
 
Kao i sijamska mačka, orijentalna kratkodlaka mačka (ili OSH) podrijetlom je iz toplih krajeva Orijenta.
Među ranim primjercima sijamske mačke koji su pristigli u Europu pretkraj 19.stoljeća  bile su i mačke 'čokoladne' boje, no početkom 20.stoljeća je britanski Klub uzgajivača sijamskih zabranio sve mačke koje nemaju plavu boju očiju.

Broj ovih mačaka se smanjio, a do polovice 20.stoljeća više nije bilo originalnih mačaka na Orijentu koje se ranije uvozilo. 
Britanski uzgajivači su ipak radili na mačkama drugih boja, te je 1957. godine priznata kestenjasta boja.

U Americi je 1973. godine najveća felinološka asocijacija CFA (Cat Fanciers' Association) priznala pasminu pod nazivom 'orijentalna kratkodlaka'.

Karakteristike 

Orijentalna kratkodlaka je uvelike nalik sijamskoj mački, s izuzetkom različite boje krzna. 
Po naravi su društvene, odane, znatiželjne, 'pričljive' i zahtjevne, potrebno im je mnogo aktivnosti.
Uglavnom imaju dugi životni vijek, premda pojedine pate od nasljednih srčanih problema.

Tjelesna obilježja 

 Tijelo: srednje veličine, dugačko i vitko
 Glava: izdužena, oblika trokutastog klina
 Oči: Ukošene, velike, zelene boje
 Uši: velike, široke u bazi
 Rep: dugačak, sužava se prema vrhu
 Dlaka: kratka, sjajna i mekana
 Boje: dozvoljene su mnoge boje i kombinacije boja. Može biti jednobojna, osjenčana, višebojna, dvobojna ili s tabby uzorkom dlake.

Nazivi 
 Foreign je čest naziv za orijentalnu kratkodlaku, ali i za druge orijentalne pasmine obzirom na 'strani' tip tijela, kojime se razlikuju od 'domaćeg' tipa mačaka.
 Foreign White je naziv za orijentalnu kratkodlaku koja ima jednobojno bijelo krzno.
 Havana je naziv za čokoladnu boju orijentalne mačke. To ponekad izaziva zabunu zbog Havanske mačke  koja je zasebna pasmina.
 Orijentalna dugodlaka mačka je također zasebna pasmina.

Razvoj pasmine 

Poput sijamske mačke, orijentalna kratkodlaka se danas razvija u smjeru ekstremnog naglašavanja izduženosti tijela i nogu te povećavanja očiju i ušiju. 
Time se uvelike razlikuje od ranih primjeraka orijentalnih kratkodlakih koje se danas nazivaju 'tradicionalni' tip a imaju kraće tijelo i noge, okrugliju glavu s manjim ušima i očima.

Vanjske poveznice 

 CFA, portret pasmine: Orijentalna kratkodlaka 
 CFA, standard pasmine Orijentalna kratkodlaka  
 FIFe, standard pasmine Orijentalna kratkodlaka  

Domaće mačke